Jantjies vrygelaat, later vandag in hof‘n Argieffoto van Elton Jantjies op die OR Tambo Internasionale Lughawe nadat die Springbokke die Wêreldbeker in 2019 gewen het. (5 November 2019) (Foto: Guillem Sartorio / AFP) Die Springbokrugbyspeler Elton Jantjies (31) is op borgtog vrygelaat nadat hy Sondag op die OR Tambo Internasionale Lughawe in hegtenis geneem is. Kol. Athlenda Mathe, polisiewoordvoerder, het bevestig dat borgtog van R1 000 Sondag ná inhegtenisneming aan Jantjies toegestaan is. Mathe kon egter nie Maandagoggend aan Maroela Media bevestig hoe lank die losskakel in aanhouding was nie. Sy het wel gesê Jantjies sal na verwagting later vandag in die landdroshof in Kempton Park verskyn op aanklagte van kwaadwillige saakbeskadiging. Maroela Media het vroeër berig Jantjies is Sondagoggend met sy aankoms op die lughawe in Kempton Park in hegtenis geneem. Dít nadat hy op ŉ internasionale vlug van Dubai na Suid-Afrika na bewering eiendom wat aan die lugdiens behoort, beskadig het. Jantjies, wat al 41 keer vir die Springbokke uitgedraf het, was in 2019 deel van die Springbokke se Wêreldbekerspan. Hy speel tans vir die NTT Red Hurricanes in Japan.